JMC se nuwe Vigus 5 nóú ŉ mededingerDie JMC Vigus 5 (Foto: Verskaf) Ons het in 2016 met ŉ JMC Vigus woonwa gesleep. Vir die prys was die bakkie heel aanvaarbaar – maar die enjin kon nie heeltemal die mas opkom nie. Gelukkig het JMC sopas die jongste Vigus 5 bekendgestel, en die enjin is myle beter as dié van sy voorganger. Die Vigus se eksterieur is ook opgeknap met ŉ aggressiewe nuwe voorkant. Dit lyk heel goed en ŉ mens kan hom dadelik tussen sy mededingers uitken. Die binneruim is gewone dubbelkajuitbakkie – al is daar te veel plastiek en viniel vir ŉ leefstyl-dubbelkajuit. Die hoeveelheid plastiek en viniel in die splinternuwe bakkie het ŉ chemikaliereuk wat seker met tyd minder sal word soos die kar inloop. Die JMC Vigus 5 (Foto: Verskaf) Daar is aangename funksies soos spoedbeheer, parkeerwaarskuwingstelsel, lugreëling, elektriese vensters, bluetooth, 12V-kragproppe en ŉ raakskerminligtingstelsel. Die stuurwiel kan vir reik en kantel stel en die sitplek vir hoogte ook. Die beste verbeter in die Vigus is die enjin. Steeds Ford Puma gebaseerde ŉ 2,4 turbodiesel, maar dié keer bied hy 103 kW en 310 Nm. Op die pad is dié Vigus 5 wêrelde verwyder van sy voorganger. Die enjin is nog gekoppel aan ŉ 5-spoed handrat in die 4×2- en die 4×4-weergawe. Op die pad is die Vigus ŉ aangename verrassing. Die vering is soepel genoeg en die padhouvermoë in lyn met wat ŉ mens van ŉ dubbelkajuit verwag. Die Vigus kan 815 kg op sy rug dra en 2 ton sleep. Die reeks lyk só: Die reeks word gedek deur ŉ 3 jaar/ 100 000 km waarborg en 3 jaar/ 60 000 km diensplan.